Kice iriniw ka macikwatc kokotcewa atisokan

Manawan/Wemotaci 
Ki taw iriniw e pakanakonitisotc nete au Lac au Sable. Ki matceworakopon peikw osima kitci nta keskockowatc amiskwa nte ka ici oskitipekitinik e nta pipomitetcik e tipiskarik. Mekwata sakihikanik e taciketc, aci petam awacic e kweckocinaniwonik. Ki petam kice iriniw kewir, nama aric wec kitci totam. Ki itiko osima : « Ki peten ani? ». Aci itiko omocoma « Ehe, ni ki peten. Aci ki ka icanano ka ici kipeciikw ». Ki meka koski icawok ka ici kipecitcik mia. Mitcet tacikewakopon neta matakanik, wacimec newoteno kekotc niaronoteno. Ka takocinitcik nte ka ici kipecitcik, aci itew nahwe kice iriniw « Nama miro tipatcimowin ka petaian» Tekaci kiskertamokw aniki kotakihik e wi iteritci : Kokotce. Aci itakaniwok "matcehokw acitc matcerikw kaskina kinitcaniciwawa". Micta mitciteiak takonopan sakihikan ekote tca neta e ici ntoweritak kitci kitowanionik. Natcitamatasowakopon nehirowisiwok mitiriw, ka iti tipiskarik, aci matcahowok minatc. Ki tacikekopan wir anahawe kice iriniw  mitcitewarik. Ka ickwa matcatcik anahawe kotakihik, ki askaham minawatc mitiriw kaie pecotcik kotowanik ki actaw otciman. Ki kasotam otcimanik, aci petowew Kokotcewa e pe tcimoteritci. Kaskermiko kaiec e taci kasotak tcimanik. Micta mirokareriw okotowan. Nehirowisiwok kaki matcatcik wamewokw anahweriw kokotcewa okitc kotowanik e mi iciniskeritci kitci makonatc anihi kice iriniwa anahwe kokotce. Epowamici mi takinatc ekoni e ici micta notakosikoponen anahwe kice iriniw, mia tca e micta mitcetowetakik. Wiricike tca e tacikekopanen anahwe kice iriniw. Aci kata macikotatowok. Nama wec kata ki icaw kokotce, tekci nama wec kata ki totam. Ekote pekon e taci taciketc kokotce nama nac kackihew kice iriniw e wi nipahatc anihi kokotcewa. kipe tipisko ki tacikotatowok nac epe wasiarik. Ka kicepawonik tekci nama kekocic petakon. Nama warowik neta, aci ki nipahekopon anihi kokotcewa. Petcimickakopon peikw iriniw aci wamew omocoma epe natikahak. Aci naha kice iriniw mi pisiko e tca motetc okitc nipik, aka tca e kitawparitc, mia tca miskomik e pimotekoponen. Ekoni e ici miratc anahwe iriniw tcictemowa acitc ospwakana, ekoni e ici mi otatcikekoponen otaspwakana. Kek mi waskamatisikopon, kekat e ki kiwockwatisikoponen. Aci itakiniwok kotakihik : « Wewepitakw kecpin kotc wi wameweke», Ka takocinitcik kotakihik taci e ki ici nipahakaniwitc kokotce, tekci nama kekwan nokonikopon aci. Erikocak tca e ki kitanowewakoponen anihi kokotcewa. Ki witcihewakopon kiceriniwa e nipaharitci kokotcewa. Tetawitc ki tcimarewakopon mickekwatikwa e ki natowanawakoponen. Tepirak aci mikoriw nokonikopon mictikok e ki mowawakoponen anihi kokotcewa. Les récits de notre terre, Collection Tradition Orale, Presses de l'Université de Laval, Daniel Clément, page 83.
Tipanictawin:E matcectakaniwok
Tipanictawin:Atisokana

Tipanictawin:E matcectakaniwok‎